钦定古今图书集成/方舆汇编/边裔典/第029卷 > 《送人充新罗使》李昌符
## 钦定古今图书集成/方舆汇编/边裔典/第029卷 > 《送人充新罗使》李昌符

鸡林君欲去，立册付星轺。越海程难计，征帆影自飘。
望乡当落日，怀阙羡回潮。宿雾蒙青嶂，惊波荡碧霄。
春生阳气早，天接祖州遥。愁约三年外，相迎上石桥。

《朝鲜史略》：“晋元康中，新罗王赐印观署调二人爵。初，
印观卖线于市，署调以谷买之而还。忽有鸢揽线堕
于印观家，印观取还于署调，署调以天与，却不受，印
观乃还其本谷署调以卖已久矣，拒之，并弃于市。市
官闻于上，有是官。”

宋大明中，新罗有百结先生者，家极贫，衣百结，时人
因号之慕荣。启期之为人，常以琴自随，凡喜怒悲欢
不平之事，必于琴宣之。岁将暮，邻里舂粟，其妻闻杵
声曰：“人皆有粟可舂，我独无何以卒岁。”先生仰天叹
曰：“死生有命，富贵在天。其来也不可拒，其往也不可
追。汝何伤乎？”乃鼓琴作杵声以慰之，世传为碓乐。
《酉阳杂俎》：近有海客往新罗，吹至一岛上，满山悉是
黑漆，匙著其处，多大木。客仰窥匙著，乃木之花与须
也。因拾百馀双还用之，肥不能使，因偶取搅茶，随搅
而消焉。

云溪友议。登州贾者马行馀转海，拟取昆山，路适桐
庐，时遇西风吹到新罗国。其国君闻行馀自中国至接以宾礼，乃曰：“吾虽外夷之邦，岁有习儒者举于天
阙，登第荣归，吾必禄之且厚，乃知孔子之道被于夷
夏乎！”因与行馀论及经籍。行馀避位曰：“庸陋贾竖，长
养，虽在中华，但闻土地之所宜，不识《诗》《书》之义。熟《诗》
《书》，明礼律者，其惟士大夫乎？非小人之事也。”遂乃言
辞扬舲，背扶桑而去。新罗君讶曰：“吾以中国之人，尽
娴典教，不谓尚有无知之俗者。”行馀还至乡井，自惭
以贪吝衣食，愚昧不知学道，为外夷所嗤，况于英哲
乎？

《杜阳杂编》：“上崇奉释氏，每舂百品香，和银粉以涂佛
室。遇新罗国献五彩氍毹，制度巧丽，亦冠绝一时。每
方寸之内，即有歌舞妓乐、列国山川之象。忽微风入
室，其上即有蜂蝶动摇，燕雀飞舞，俯而视之，莫辩真
假。又献万佛山，可高一丈，因置山于佛室，以氍毹藉
其地焉。万佛山则雕沉檀珠玉以成之。其佛之形，大”
者或逾寸，小者七八分。其佛之首，有如黍米者，有如
半菽者。其眉目口耳螺髻毫相，无不悉具。而更镂金
玉水晶为幡盖，流苏、庵罗、薝葡等树，构百珤为楼阁
台殿。其状虽微，而势若飞动。又前有行道僧徒，不啻
千数。下有紫金钟，径阔三寸，上以龟口衔之。每击其
钟，则行道之僧礼首至地，其中隐隐谓之梵音，盖关
戾在乎钟也。其山虽以万佛为名，其数则不可胜纪。
上因置九光扇于岩𪩘间。四月八日，召羽众僧徒入
内道场，礼万佛山。是时观者叹非人工。及睹九色光
于殿中，咸谓之“佛光”，即九光扇也。由是上令三藏僧
不空念《天竺密语》，千口而退。

《唐国史补》：元义方使新罗，发鸡林洲，遇海岛，上有流
泉，舟人皆汲携之。忽有小蛇自泉中出，舟师遽曰：“龙
怒。”遂发。未数里，风雨雷电皆至，三日三夜不绝。及雨
霁，见远岸城邑，问之，乃莱州也。

朝廷每降使《新罗》，其国必以金宝厚为之赠。唯《李汭》
为判官，一无所受，深为同辈所嫉。

《大中遗事》：新罗国纪其国王族谓之“第一骨”，馀贵族
谓之“第二骨。”择贵人子弟之美者，傅粉妆饰之，名“花
郎”，国人皆争视之。

《酉阳杂俎》：“新罗有第一贵族金哥，其远祖名旁㐌，有
弟一人，甚有家财，其兄旁㐌因分居乞衣食。国人有
与其隙地一亩，乃求蚕谷种于弟，弟蒸而与之，㐌不
知也。至蚕时，有一蚕生焉，日长寸馀，旬日大如牛，食
数桑，树叶不足。弟知之，伺间杀其蚕。经日，四方百里
内，蚕飞集其家，国人谓之巨蚕”，意其蚕之王也。四邻
共缲之，不供谷，唯一茎植焉，其穗长尺馀，旁㐌常守
之，忽为鸟所折衔去，旁㐌逐之上山五六里，鸟入石
罅，日没径黑，旁㐌因止石侧。至夜半月明，见群小儿
赤衣共戏，一小儿云：“尔要何物？”一曰要酒。小儿露一
金锥子击石，酒及樽悉具。一曰要食。又击之，饼饵羹
炙，罗于石上，良久饮食而散，以金锥插于石罅。旁㐌
大喜，取其锥而还，所欲，随击而办，因是富侔国力，常
以珠玑赡其弟，弟始悔其前日所欺蚕谷事，仍谓旁
㐌：“试以蚕谷欺我，我或如兄得金锥也。”旁㐌知其愚，
谕之不及，乃如其言。弟蚕之，止得一蚕，如常蚕谷，种
之后，复一茎植焉，将熟，亦为鸟所衔。其弟大悦，随之
入山。至鸟入处，遇群鬼。怒曰：“是窃予金锥者。”乃执之。
谓曰：“尔欲为我筑糠”〈一作塘〉“三版乎尔欲鼻长一丈乎？”
其弟请筑糠三版，三日，饥，因不成，求哀于鬼。及拔其
鼻，鼻如象而归。国人怪而聚观之，惭恚而卒。其后子
孙戏击锥求狼粪，因雷震，锥失所在。